Weermag keer motordiewe op grens voorArgieffoto. (Foto: Kopano Tlape/GCIS) Lede van die Suid-Afrikaanse Nasionale Weermag (SANW) het vroeg Woensdagoggend ŉ groep vermeende motordiewe voorgekeer voordat hulle die grens na Mosambiek kon oorsteek. “Lede van die weermag het die grens tussen KwaZulu-Natal en Mosambiek gepatrolleer toe hulle ŉ Toyota-dubbelkajuitbakkie opmerk wat die grensdraad aan die Suid-Afrikaanse kant nader,” het die weermag in ŉ verklaring gesê. “Tegelykertyd het hulle gesien hoe twee mans aan die kant van Mosambiek se grens die grensdraad knip, terwyl drie ander groot klippe uit die pad rol.” Die soldate het die voertuig genader en die verdagtes het op hulle begin skiet. Die soldate het teruggeskiet en in die proses die bestuurder van die voertuig gewond. “Nog drie verdagtes het uit die motor gespring en kon daarin slaag om te ontsnap,” lui die verklaring. Die beseerde verdagte is na ŉ hospitaal geneem, waar hy aan die polisie oorhandig is. Die voertuig is ook nou in die polisie se besit.